text: У школах жа ў асноўным займаюцца дзеці, бо школы накіраваны на сур’ёзную спартыўную падрыхтоўку. (Усяго ў нашай школе 15 груп у трох раёнах горада.) А для спартыўных амбіцый тут ёсць значныя перавагі — асаблівасць ірландскіх танцаў у тым, што спаборніцтвы сольныя. У любым танцы пераважная колькасць — дзяўчаты, а хлопчыкаў — у разы менш, але ў ірландскім танцы не трэба шукаць партнёраў. Ды і магчымасцей памерацца сіламі ў ірландскіх танцораў шмат, і для гэтага не абавязкова далёка ехаць: ужо 10 гадоў запар штогод праходзяць па тры чэмпіянаты — Мінскі, Усебеларускі і чэмпіянат Усходняй Еўропы. Напрыклад, на Усебеларускім кожны раз збіраецца каля 300 удзельнікаў, большасць з якіх — дзеці (у адрозненне ад Расіі, дзе гэта захапленне больш для дарослых).
  — Набіраем мы дзяцей, пачынаючы з чатырох гадоў. Праўда, з такімі малышамі мы пачынаем з падрыхтоўкі, з класічнай харэаграфіі, з ірландскіх танцаў даюцца толькі некаторыя элементы. На чэмпіянатах у нас нават уведзена катэгорыя Джамп 2—3, у якой дзецям трэба станцаваць 8 просценькіх скачкоў па крузе, каб яны адчулі смак спаборніцтваў. Але асноўны ўзрост, з якім мы пачынаем працаваць, — 7—8 гадоў. Менавіта ў гэтым узросце пачынаецца сур’ёзная падрыхтоўка.